聞七弟叔易登科
作者：李綱
朝代：宋

paragraphs: 吾家世儒業，教子惟一經。
邇來四十載，父子三成名。
憶昔塵忝初，非才廁羣英。
臚傳被殊渥，姓氏落寰瀛。
天子親識擢，屢對雲龍庭。
玉音每褒諭，必及吾親寧。
同朝大明宫，搢紳以爲榮。
君恩太山重，欲報鴻毛輕。
迂愚得放逐，不復嘆飄零。
爾今又登第，相去纔九齡。
勤勞酬素志，烜赫振家聲。
箕裘端不墜，義方益芬馨。
季弟亦鄉選，來年試春卿。
雲鴻繼高舉，桂苑同飛鳴。
子壯可起家，予衰欲歸耕。
勉哉脩遠業，正值時休明。